Gerugte van 'huffing' by George-skool wórd ondersoek | Netwerk24
Deur Maygene De Wee 20 Mei 2019 21:15
Ouers van leerlinge van die Hoërskool Outeniqua in George is glo ongelukkig omdat nie opgetree word teen leerlinge wat na bewering chemikalieë inasem nie – 'n praktyk bekend as "huffing".
In 'n brief aan Netwerk24 skryf 'n ouer daar is tydens die onlangse Wildeklawer-rugbytoernooi in Kimberley ontdek dat van die rugbyspelers van die skool dit glo doen.
Een van die afrigters is glo daaroor ingelig, maar het niks aan die saak gedoen nie.
Die rugbyveld van die Hoërskool Outeniqua in George. Beweringe doen die ronde dat leerlinge wat vir een van die skool se junior rugbyspanne speel hulle aan "huffing" skuldig maak. Foto: Facebook
Kommer heers nou dat daar niks van die klagtes gaan kom nie en dat nog leerlinge en rugbyspelers aan die gebruik blootgestel word.
Dit word glo voor ander koshuisgangers gedoen. Die voorbokke is glo 'n groep van vyf rugbyspelers van een van die junior rugbyspanne. Tydens die toernooi en glo selfs ná die toernooi, in hul koshuis in George, het hulle onder meer reukweerder deur 'n handdoek gespuit en die walms dan ingeasem.
Nog 'n junior rugbyspeler is glo ook reeds touwys gemaak.
Daar word nou gesê die skool se optrede of gebrek daaraan is strydig met die hantering van 'n voorval 'n paar maande gelede toe drank in die koshuiskamer van vyf junior rugbyspelers gevind is. Dié seuns is na bewering gevra om die koshuis dadelik te verlaat en hul rugbybeurse is glo ook teruggetrek.
Navrae is aan die skool gestuur, maar dit is na die Wes-Kaapse onderwysdepartement verwys.
Millicent Merton, 'n WKOD-woordvoerder, het Maandag namens die skool geantwoord.
Sy het gesê die beweringe is nie onmiddellik onder die skool se aandag gebring nie, maar die skool het wel met 'n ondersoek begin nadat dit onder die hoof en skoolbestuur se aandag gebring is.
Sy sê daar is nie veel bekend oor "huffing" nie en die ondersoek duur daarom langer.
"Dit is ook nie 'n geval van dat verskillende reëls vir verskillende groepe rugbyspelers geld nie. Leerlinge word gereeld getoets en die skool het ondersteuningsprogramme om leerlinge met middelafhanklikheid te help.
"Om spesifiek vir 'huffing' te toets, is moeilik en ons is tans in gesprek met die patoloë."
Merton het ontken dat enige leerling in 2019 as gevolg van die besit van drank uit die koshuis geskors is.